ฉลุย! EA จ่ายไฟโรงไฟฟ้าหาดกังหันครบทุกเฟส ดันกำไรปีนี้ทะลัก
EA เผยจ่ายไฟโรงไฟฟ้า “หาดกังหัน 3” ขนาดกำลังการผลิต 45MW ให้ กฟผ. เรียบร้อยแล้ว พร้อมรับรู้รายได้ทันที อนึ่ง การเริ่มจ่ายไฟฟ้าของโครงการดังกล่าวส่งผลให้ EA จ่ายโรงไฟฟ้าหาดกังหัน 1-3 ครบ 126MW ตามแผน ด้าน โบรกฯ ช่วยหนุนกำไรปี 60 โตแกร่ง
26 มิ.ย. 2560

บริษัท พลังงานบริสุทธิ์ จำกัด (มหาชน) หรือ EA ระบุว่า เมื่อวันที่ 23 มิ.ย.60 บริษัทได้เริ่มจำหน่ายไฟฟ้าเชิงพาณิชย์ (Commercial Operation Date : COD) โครงการโรงผลิตไฟฟ้าพลังงานลมโครงการหาดกังหัน 3 ขนาดกำลังการผลิต 45 เมกะวัตต์ ที่จังหวัดนครศรีธรรมราช ให้การไฟฟ้าฝ่ายผลิตแห่งประเทศไทย (กฟผ.) เรียบร้อยแล้ว ซึ่งเป็นโครงการของบริษัทอีเอ วินด์ หาดกังหัน 3 จำกัด ซึ่งเป็นบริษัทย่อย
ทั้งนี้บริษัทจะเริ่มรับรู้รายได้จากโครงการดังกล่าวในวันเวลาดังกล่าวเช่นกัน ดังนั้น โครงการหาดกังหัน 1-3 รวมขนาดกำลังการผลิต 126 เมกะวัตต์ ได้จำหน่ายไฟฟ้าเชิงพาณิชย์ให้แก่การไฟฟ้าฝ่ายผลิตแห่งประเทศไทยครบทุกโครงการแล้ว
 
ขณะที่ก่อนหน้านี้ บล.เออีซี ระบุในบทวิเคราะห์ แนะนำ ถือ EA ให้ราคาเป้าหมาย 28.50 บาท/หุ้น โดยคาดกำไรปกติปี 60 โต 36.6% เทียบช่วงเดียวกับของปีก่อน และโตต่อ 37.4% เทียบช่วงเดียวกับของปีก่อน ด้วยปัจจัยหนุนจากรายได้จากธุรกิจไบโอดีเซลคาดฟื้นตัวต่อเนื่องด้วยปริมาณยอดสั่งซื้อที่สูงขึ้น หลังกระทรวงพลังงานปรับเพิ่มสัดส่วนการผสมน้ำมันไบโอดีเซลกลับมาที่ 7% (B7) ตั้งแต่วันที่ 8 พ.ค.60 และการรับรู้รายได้เต็มปีของโรงไฟฟ้าโซลาร์ 4 โรง (278MW)
รวมทั้งโรงไฟฟ้าลมหาดกังหันอีก 2 โรง (90MW) คาดเริ่ม COD ภายในเดือนมิ.ย.60 (ตรงกับแผนงานของ EA) ซึ่งจะทำให้มีกำลังผลิตรวมจากหาดกังหันเพิ่มจากปัจจุบันที่ COD แล้ว 36MW เป็น 126MW และโรงไฟฟ้าลมหนุมาน (260MW) คาด COD ได้ช่วงปลายไตรมาส 4/61 (ซึ่งยึดหลักอนุรักษ์นิยม โดยช้ากว่าที่บริษัทกำหนดไว้ในช่วงไตรมาส 2/61)
ทั้งนี้แม้กำไรของ EA จะมีแนวโน้มโตดีจากการ COD ของโรงไฟฟ้าหาดกังหัน (126MW) และโรงไฟฟ้าหนุมาน (260MW) ในปี 60-61 ตามลำดับ และยังมี Upside Risk จากธุรกิจใหม่ระบบจัดเก็บพลังงาน (Energy Storage) ดังกล่าวข้างต้นซึ่งยังไม่รวมในประมาณการ แต่ราคาหุ้นปัจจุบันสะท้อนมูลค่าพื้นฐานปี 2560 ที่ 28.50 บาท (อิงวิธี DCF) แล้ว